হাতের চোট কাটিয়ে এখনো মাঠে নামা হয়নি এফসি বার্সেলোনার সেরা তারকা লিওনেল মেসির। এরই মধ্যই চোটে পরে মাঠের বাইরে চলে গেছেন কাতালান ক্লাবটির আক্রমণভাগের আরেক ফুটবলার ফিলিপ্পে কুটিনহো। হ্যামস্ট্রিংয়ের চোটের কারণে এবার তিন সপ্তাহ মাঠের বাইরে থাকতে হবে কুটিনহোকে। ইউয়েফা চ্যাম্পিয়ন্স লীগে গ্রুপ পর্বে ইন্টার মিলানের বিপক্ষে সবশেষ ম্যাচে ১-১ গোলের ড্রয়ে পয়েন্ট হারিয়েছিল বার্সা। ওই ম্যাচে উরুতে চোট পেয়েছেন ব্রাজিলিয়ান তারকা কুটিনহো। বৃহস্পতিবার পরীক্ষার পর তার বাঁ উরুতে চোট ধরা পড়ার কথা নিশ্চিত করেছে বার্সেলোনা। সদ্য পাওয়া এ চোটের কারণে রোববার লা লিগায় রিয়াল বেতিসের বিপক্ষে খেলতে পারবেন না কুটিনহো। ক্লাব ছাড়াও তাকে পাচ্ছে না ব্রাজিল দল।